pythainlp/thaigov-v2-corpus-22032023 huggingface dataset:
วันศุกร์ที่ 14 พฤษภาคม 2564
กรมเจ้าท่าคุมเข้มมาตรการป้องกันการแพร่ระบาดของโรคติดเชื้อไวรัส COVID-19 ในแม่น้ำเจ้าพระยาและคลองแสนแสบ เน้นย้ำไม่ให้ผู้โดยสารยืนเบียดกันภายในเรือเด็ดขาด
...
นายวิทยา ยาม่วง อธิบดีกรมเจ้าท่า กระทรวงคมนาคม ลงพื้นที่คลองแสนแสบ ณ ท่าเรือทองหล่อ เพื่อตรวจเข้มมาตรการป้องกันการแพร่ระบาดของโรคติดเชื้อไวรัส COVID-19 โดยเน้นย้ำไม่ให้ผู้โดยสารยืนเบียดกันภายในเรืออย่างเด็ดขาด พร้อมทั้งสั่งการให้เจ้าหน้าที่ประจำท่าเทียบเรือดำเนินตามมาตรการฯ อย่างเคร่งครัดและต่อเนื่อง ห้ามการ์ดตก เพื่อลดโอกาสการแพร่กระจายฯ เมื่อวันที่ 12 พฤษภาคม 2564 ณ คลองแสนแสบ
นายวิทยา ยาม่วง กล่าวว่า กรมเจ้าท่า (จท.) ในฐานะหน่วยงานกำกับ ดูแลการเดินทางทางน้ำ ได้ลงพื้นที่ตรวจมาตรการฯ ในคลองแสนแสบ โดยได้เน้นย้ำไม่ให้มีผู้โดยสารยืนเบียดกันภายในเรืออย่างเด็ดขาด และกำชับให้เจ้าหน้าที่ประจำท่าเทียบเรือในแม่น้ำเจ้าพระยาและคลองแสนแสบดำเนินการมาตรการฯ เพื่อลดความเสี่ยงของการแพร่ระบาดฯ ในการเดินทางทางน้ำอย่างต่อเนื่อง เพื่อสร้างความมั่นใจให้กับผู้โดยสารดังนี้
1. ตั้งจุดคัดกรองตามมาตรการฯ ประจำท่าเทียบเรือในแม่น้ำเจ้าพระยาและคลองแสนแสบ เพื่อตรวจวัดอุณหภูมิผู้โดยสาร พร้อมทั้งจัดจุดบริการเจลแอลกอฮอล์ให้กับประชาชน
2. ประชาสัมพันธ์ขอความร่วมมือให้ผู้โดยสารเรือทุกคนสวมหน้ากากอนามัยขณะโดยสารเรือ และขณะรอขึ้น - ลงเรือ และให้ยืนเว้นระยะห่างตามจุดกำหนด (Social Distancing)
3. ขอความร่วมมือให้ผู้ประกอบการจัดจุดให้บริการเจลแอลกอฮอล์ล้างมือ และทำความสะอาดบริเวณตัวเรือและที่นั่ง เพื่อป้องกันเชื้อโรคเป็นประจำหลังให้บริการทุกครั้ง
4. กำชับให้พนักงานขนส่งประจำท่าแจ้งกำชับให้ผู้โดยสารที่ใช้บริการ เว้นระยะห่างอย่างน้อย 1 เมตร บริเวณท่าเทียบเรือและพื้นที่ให้บริการ พร้อมทั้งกำชับให้ผู้ประกอบการดำเนินการตามมาตรการที่กำหนดอย่างเคร่งครัด และปฏิบัติตามมาตรการของกระทรวงสาธารณสุข D-M-H-T-T อย่างต่อเนื่อง
จท. ได้ดำเนินการตามมาตรการฯ อย่างต่อเนื่อง โดยเข้มงวดด้านการอำนวยความสะดวกความปลอดภัย การตั้งจุดคัดกรองประจำท่าเทียบเรือ การทำความสะอาดท่าเรือ และตัวเรือเป็นประจำ เพื่อสร้างความมั่นใจให้กับผู้โดยสาร รวมทั้งตรวจสอบผู้มาใช้บริการผ่านกล้อง CCTV หากพบว่ามีความหนาแน่นจะสั่งการให้เจ้าหน้าที่ประจำท่าเทียบเรือห้ามไม่ให้ผู้โดยสารลงเรือและให้ใช้บริการเรือลำถัดไป รวมทั้งขอความร่วมมือให้ผู้ประกอบการเพิ่มเที่ยวเรือในช่วงเช้า ตั้งแต่เวลา 07.00 - 08.30 น. และช่วงเย็น ตั้งแต่เวลา 16.30 - 18.30 น. โดยเพิ่มความถี่เรือเข้ารับ - ส่ง ผู้โดยสารจากปกติ 5 - 7 นาที/ลำ เป็น 2 - 3 นาที/ลำ เพื่อลดความแออัดทั้งในเรือและบนท่าเรือ
จท. มีความห่วงใยต่อสถานการณ์การแพร่ระบาดฯ และขอความร่วมมือประชาชนโปรดเชื่อฟังเจ้าหน้าที่และปฏิบัติตามมาตรป้องกันฯ อย่างเคร่งครัด
วันศุกร์ที่ 14 พฤษภาคม 2564
การท่าเรือแห่งประเทศไทยแจ้งเลื่อนการจัดแข่งขัน PAT Mini Marathon 2021 ครั้งที่ 9 ประจำปี 2564
...
การท่าเรือแห่งประเทศไทย (กทท.) กระทรวงคมนาคม แจ้งเลื่อนการจัดแข่งขัน “PAT Mini Marathon 2021” ครั้งที่ 9 ประจำปี 2564 ตามข้อกำหนดของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) และเพื่อความปลอดภัยแก่ผู้เข้าร่วมแข่งขันฯ เนื่องจากสถานการณ์ การแพร่ระบาดของโรคติดเชื้อไวรัส COVID-19 แพร่กระจายในวงกว้าง ซึ่งเดิม กทท. ได้กำหนดจัดแข่งขันฯ ในวันที่ 16 พฤษภาคม 2564 ทั้งนี้เมื่อสถานการณ์กลับสู่สภาวะปกติแล้ว กทท. จะจัดการแข่งขันฯ อีกครั้ง และจะแจ้งให้ทราบต่อไป สำหรับผู้ที่สมัครเข้าร่วมการแข่งขันฯ ทางออนไลน์ และชำระเงินเรียบร้อยแล้ว สามารถรับอุปกรณ์ต่าง ๆ ได้แก่ เสื้อ หมวก และเบอร์วิ่ง ได้ที่ กทท. อาคาร B ชั้น 2 ห้องนิทรรศการ (ข้างธนาคารกรุงไทย สาขา กทท.) ไปจนถึงวันที่ 15 พฤษภาคม 2564 ในวันทำการระหว่างเวลา 09.00 - 16.00 น. และวันที่ 15 พฤษภาคม 2564 ระหว่างเวลา 09.00 - 13.00 น. โดยสามารถติดตามข่าวสารได้ที่ Facebook : PAT Mini Marathon เว็บไซต์ : www.patrunning.com และ LINE : PAT Mini Marathon
ทั้งนี้ หากไม่สะดวกรับตามวันและเวลาดังกล่าว สามารถมารับได้ก่อนการแข่งขันฯ 1 สัปดาห์ สำหรับกำหนดการแข่งขันฯ และการรับอุปกรณ์รอบต่อไป จะแจ้งให้ทราบอีกครั้ง หรือสามารถสอบถามรายละเอียดเพิ่มเติมได้ที่ 08 7798 4866 และ 08 6787 9168
วันศุกร์ที่ 14 พฤษภาคม 2564
"ผู้ช่วยทูตทหาร สหพันธรัฐรัสเซีย/กรุงเทพฯ เข้าเยี่ยมคำนับ รองปลัดกระทรวงกลาโหม เพื่ออำลาเนื่องในโอกาสครบวาระการปฏิบัติหน้าที่"
พ.อ.วีรยุทธ์ น้อมศิริ ผช.โฆษก กห. เปิดเผยว่า เมื่อ ๑๔ พ.ค.๖๔, ๑๑๐๐ ณ ห้องกัลยาณไมตรี ศาลาว่าการกลาโหม
พล.อ.อ.ธรินทร์ ปุณศรี รอง ปล.กห.ได้ให้การต้อนรับการเข้าเยี่ยมคำนับของ น.อ.อเล็กซันเดอร์ ป็อบกอว์ (Alexander Popkov) ผชท.ทหาร สหพันธรัฐรัสเซียเพื่ออำลาเนื่องในโอกาสครบวาระการปฏิบัติหน้าที่
รอง ปล.กห.กล่าวขอบคุณ น.อ.อเล็กซันเดอร์ ป็อบกอว์ (Alexander Popkov) ผชท.ทหาร รัสเซีย/กรุงเทพฯ สำหรับการปฏิบัติหน้าที่อย่างดีเยี่ยม โดยในการดำรงตำแหน่ง ผชท.ทหาร รัสเซีย/กรุงเทพฯ ครั้งนี้เป็นวาระที่ ๒ ซึ่งสะท้อนถึงความรู้ความสามารถและความเข้าใจเกี่ยวกับประเทศไทยเป็นอย่างดี จึงทำให้ได้รับความไว้วางใจจาก กห.รัสเซีย ให้กลับมาปฏิบัติหน้าที่นี้อีกครั้ง โดยตลอดระยะเวลาที่ดำรงตำแหน่งได้มีส่วนในการสนับสนุนและประสานงานให้ กห.-กห.รัสเซีย ได้ขยายความร่วมมืออันดีระหว่างกันในทุกๆด้าน นอกจากนี้ ยังมีส่วนสำคัญในการประสานงานและอำนวยความสะดวกในการเดินทางเยือนของผู้บังคับบัญชาระดับสูงของ กห. และกองทัพของทั้งสองประเทศเพื่อเข้าร่วมกิจกรรมความร่วมมือที่สำคัญต่างๆอีกด้วย
รอง ปล.กห. ได้แสดงความห่วงใยกับสถานการณ์การแพร่ระบาดของโรคติดเชื้อไวรัสโคโรนา 2019 ซึ่งไทยขอให้กำลังใจรัฐบาลและบุคลากรทางการแพทย์ของรัสเซียที่ปฏิบัติหน้าที่อย่างเข้มแข็งในการช่วยเหลือผู้ป่วยที่ติดเชื้อฯ ทั้งนี้ขอแสดงความยินดีที่รัฐบาลรัสเซียอยู่ระหว่างการฉีดวัคซีนป้องกัน COVID-19 Sputnik V ให้แก่สาธารณชน นอกจากนี้ยังได้กล่าวขอบคุณรัฐบาลรัสเซียสำหรับการสนับสนุนวัคซีนป้องกัน Sputnik V (สปุตนิค วี) ให้กับประเทศไทยซึ่งเป็นผลจากการเจรจาในรูปแบบรัฐต่อรัฐระหว่าง กต. กับรัฐบาลรัสเซีย และจะช่วยให้การฉีดวัคซีนป้องกันให้กับประชาชนชาวไทยมีความครอบคลุมมากขึ้น รวมทั้งสะท้อนถึงความสัมพันธ์อันดีที่ทั้งสองประเทศมีร่วมกันมาอย่างยาวนาน หวังว่าสถานการณ์การแพร่ระบาดฯ จะดีขึ้นในอนาคตอันใกล้เพื่อทั้งสองประเทศจะสามารถกลับมาดำเนินกิจกรรมความร่วมมือทางทหารในด้านต่างๆได้อย่างเต็มรูปแบบ
ทางด้าน ผชท.ทหาร รัสเซีย/กรุงเทพฯ กล่าวขอบคุณ รอง ปล.กห. ที่ให้เกียรติต้อนรับการเข้าเยี่ยมคำนับในวันนี้ ตลอดระยะเวลาที่ดำรงตำแหน่งได้รับความช่วยเหลือและการสนับสนุนที่ดีจาก​ กห.​ มาโดยตลอด​ หลังจากเกษียณอายุราชการหากมีโอกาสจะขอช่วยสนับสนุนความสัมพันธ์ระหว่างกันให้แน่นแฟ้นและจะกลับมาเยือนไทยอีกในอนาคต หวังเป็นอย่างยิ่งว่าสถานการณ์การแพร่ระบาดของโรค COVID-19 จะมีการพัฒนาที่ดีขึ้น ขอให้คนไทยรักษาสุขภาพและปลอดภัยจากโรค COVID-19 ทุกคน
วันศุกร์ที่ 14 พฤษภาคม 2564
นายกรัฐมนตรีเปิดโรงพยาบาลบุษราคัม หวังช่วยแก้ไขปัญหารักษาผู้ป่วยโควิด-19 ขอทุกคนอย่าท้อแท้ เชื่อศักยภาพและความร่วมมือของคนไทยจะก้าวผ่านวิกฤตไปได้
นายกรัฐมนตรีเปิดโรงพยาบาลบุษราคัม หวังช่วยแก้ไขปัญหารักษาผู้ป่วยโควิด-19 ขอทุกคนอย่าท้อแท้ เชื่อศักยภาพและความร่วมมือของคนไทยจะก้าวผ่านวิกฤตไปได้
วันนี้ (14 พฤษภาคม 2564) นายอนุชา บูรพชัยศรี โฆษกประจำสำนักนายกรัฐมนตรี เผยว่า เมื่อเวลา 09.10 น. ณ อาคารชาเลนเจอร์ เมืองทองธานี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดโรงพยาบาลบุษราคัม โดยมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายสาธิต ปิตุเตชะ รัฐมนตรีช่วยว่าการกระทรวงสาธารณสุข พลตำรวจเอก อัศวิน ขวัญเมือง ผู้ว่าราชการกรุงเทพมหานคร และผู้บริหารหน่วยงานที่เกี่ยวข้องเข้าร่วมงาน พร้อมกันนี้ นายกรัฐมนตรีได้รับมอบอุปกรณ์สนับสนุนจากภาคเอกชน ได้แก่ อุปกรณ์ฆ่าเชื้อในอากาศ เครื่องออกซิเจน อุปกรณ์ทางการแพทย์ ห้องน้ำ เครื่องอุปโภค รวมมูลค่า 45.78 ล้านบาท
สำหรับโรงพยาบาลบุษราคัม จัดตั้งขึ้นตามนโยบายของรัฐบาลที่ต้องการให้ผู้ติดเชื้อทุกคน โดยเฉพาะผู้ป่วยสีเหลืองที่เจ็บป่วยเล็กน้อยถึงปานกลางทั้งจากในโรงพยาบาล โรงพยาบาลสนาม และสายด่วนต่าง ๆ จาก กทม. และปริมณฑล ได้รับการดูแลรักษาอย่างรวดเร็ว เพื่อช่วยลดอาการรุนแรง ลดการเสียชีวิต รวมทั้งเป็นการดูแลผู้ป่วยอย่างครบวงจร ทั้งสุขภาพกายและสุขภาพจิต เบื้องต้นรับผู้ป่วยได้ประมาณ 1,092 เตียง หากมีผู้ป่วยเพิ่มสามารถขยายพื้นที่รองรับผู้ป่วยได้ประมาณ 5,000 ราย ภายใต้การดูแลของแพทย์ พยาบาล เจ้าหน้าที่จาก 60 จังหวัดที่พบการแพร่ระบาดน้อย มาหมุนเวียนปฏิบัติหน้าที่ รวม 780 คน พร้อมด้วยอุปกรณ์ด้านการแพทย์ ทั้งรถเอกซเรย์ เครื่องช่วยหายใจกว่า 100 เครื่อง ห้องตรวจปฏิบัติการ ยาสำคัญ อุปกรณ์ทางการแพทย์ อย่างครบครัน
โอกาสนี้ นายกรัฐมนตรีกล่าวขอบคุณบุคลากรกระทรวงสาธารณสุข และผู้ที่มีส่วนเกี่ยวข้องทุกท่านที่ได้ร่วมกันจัดตั้งโรงพยาบาลบุษราคัม หวังให้เป็นโรงพยาบาลแก้ไขปัญหารักษาผู้ป่วยโควิด-19 พร้อมกล่าวขอบคุณบุคลากรทางการแพทย์ หมอ พยาบาล อสม. และเจ้าที่ทุกท่านที่เสียสละ อดทน แม้ว่าตนเองจะเสี่ยงอันตราย และเหน็ดเหนื่อยเพียงใดก็ไม่ย่อท้อ มุ่งมั่น ทุ่มเททำงานอย่างเต็มที่โดยไม่หวังผลตอบแทนใด ๆ ขอให้ทุกคนอย่าท้อแท้และสิ้นหวัง อย่าขัดแย้ง ขอให้ร่วมมือช่วยกันแก้ไขปัญหา รัฐบาลพร้อมทำงานแก้ไขปัญหาอย่างเต็มที่ อาจจะทำได้ไม่ดีที่สุด แต่ถ้าเทียบกับประเทศอื่น ๆ ที่ประสบปัญหาเหมือนกันถือว่าสามารถทำได้ดีกว่า ทั้งนี้ จากการพูดคุยหารือกับผู้นำต่างประเทศทางโทรศัพท์ ต่างชื่นชมการบริหารจัดการของประเทศไทย พร้อมขอคำแนะนำที่เป็นประโยชน์ นายกรัฐมนตรีเชื่อมั่นว่า ด้วยศักยภาพและความสามัคคีของคนไทยทุกคนจะช่วยให้ประเทศไทยก้าวผ่านวิกฤตครั้งนี้ไปให้ได้
จากนั้น นายกรัฐมนตรีได้เยี่ยมชมศูนย์บัญชาการโรงพยาบาลบุษราคัม พร้อมเยี่ยมชมความพร้อมภายในโรงพยาบาล โดยได้กล่าวให้กำลังใจบุคลากรภาคสนามทุกคน ขอให้สุขภาพแข็งแรง มีกำลังใจที่ดีในการทำงาน และขอความร่วมมือให้ช่วยกันใช้มาตรการทางสังคม มีวินัยต่อตนเองเพื่อร่วมมือกันแก้ไขปัญหา ทั้งนี้ นายกรัฐมนตรีได้กล่าวเขิญชวนให้ประชาชนทุกคนลงทะเบียนฉีดวัคซีนผ่านระบบหมอพร้อม โดยขอให้มั่นใจเรื่องความปลอดภัย
วันศุกร์ที่ 14 พฤษภาคม 2564
ผู้ประกันตน เฮ!! บอร์ด สปส.เห็นชอบลดเงินสมทบเหลือร้อยละ 2.5 เข้า ครม.สัปดาห์หน้า
------------
นายสุชาติ ชมกลิ่น รัฐมนตรีว่าการกระทรวงแรงงาน เผย บอร์ดประกันสังคมเห็นชอบปรับลดเงินสมทบทั้งนายจ้างและลูกจ้าง เหลือฝ่ายละร้อยละ 2.5 เป็นเวลา 3 เดือน เริ่ม มิถุนายน – สิงหาคม 2564 เพื่อบรรเทาความเดือดร้อนแก่ผู้ประกันตนจากผลกระทบโควิด-19 เตรียมเสนอ ครม.สัปดาห์หน้า
เมื่อวันที่ 14 พฤษภาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า คณะกรรมการประกันสังคม มีมติเห็นชอบ ร่างกฎกระทรวงกำหนดอัตราเงินสมทบกองทุนประกันสังคม พ.ศ. .....โดยให้ลดอัตราเงินสมทบนายจ้างและผู้ประกันตนมาตรา 33 จากเดิมฝ่ายละร้อยละ 5 เหลือฝ่ายละร้อยละ 2.5 ของค่าจ้างผู้ประกันตน และผู้ประกันตนมาตรา 39 เหลืออัตราเดือนละ 216 บาท เป็นเวลา 3 เดือนในงวดเดือนมิถุนายน – สิงหาคม 2564 ส่วนงวดเดือนกันยายน 2564 เป็นต้นไป ให้ส่งเงินสมทบอัตราเดิม เพื่อบรรเทาความเดือดร้อนแก่ผู้ประกันตนในช่วงสถานการณ์การแพร่ระบาดของโรคโควิด-19 ในระลอก 3 ทั้งนี้ จะเสนอเข้าที่ประชุมคณะรัฐมนตรี (ครม.) ภายในสัปดาห์หน้า
นายสุชาติ กล่าวต่อว่า การลดเงินสมทบในครั้งนี้จะทำให้เกิดประโยชน์ต่อนายจ้างและผู้ประกันตน นายจ้าง จำนวน 485,113 ราย ผู้ประกันตนมาตรา 33 จำนวน 11,164,384 คน และผู้ประกันตนมาตรา 39 จำนวน 1,832,500 คน สามารถนำเงินสมทบที่ลดลงไปใช้จ่ายเพื่อเสริมสภาพคล่องในช่วงวิกฤตเศรษฐกิจที่ได้รับผลกระทบจากการระบาดของโรคติดเชื้อโควิด-19 ในระยะเวลาตั้งแต่เดือนมิถุนายน - สิงหาคม 2564 รวมเป็นเงินทั้งสิ้น 20,163 ล้านบาท อันเป็นการลดปัญหาทางการเงินของนายจ้างและผู้ประกันตน ส่งผลให้คุณภาพชีวิตผู้ประกันตนดีขึ้นและเป็นการรักษาระดับการจ้างงานของนายจ้างอีกด้วย
วันศุกร์ที่ 14 พฤษภาคม 2564
ประกาศ ขสมก. ประจำวันที่ 14 พฤษภาคม 2564 พนักงานติดเชื้อไวรัส COVID-19 จำนวน 6 ราย
ประกาศ ขสมก. ประจำวันที่ 14 พฤษภาคม 2564 พนักงานติดเชื้อไวรัส COVID-19 จำนวน 6 ราย
ประกาศ ขสมก. ประจำวันที่ 14 พฤษภาคม 2564 พนักงานติดเชื้อไวรัส COVID-19 จำนวน 6 ราย
1) นายท่าปล่อยรถโดยสาร กลุ่มงานปฏิบัติการเดินรถ 2 เขตการเดินรถที่ 1
2) พนักงานเก็บค่าโดยสารรถปรับอากาศ สาย 510 เขตการเดินรถที่ 1
3) พนักงานขับรถโดยสารธรรมดา สาย 13 เขตการเดินรถที่ 4
4) พนักงานขับรถโดยสารธรรมดา สาย 136 เขตการเดินรถที่ 4
5) พนักงานขับรถโดยสารปรับอากาศ สาย 510 เขตการเดินรถที่ 1
6) พนักงานธุรการ ระดับ 3 สำนักบริหารการเดินรถ
วันศุกร์ที่ 14 พฤษภาคม 2564
ปลัด วธ. เป็นประธานการประชุมพิจารณาการตรวจเนื้อหาหนังสือพระมหากษัตริย์ไทย ๑๐ รัชกาล แห่งพระบรมราชจักรีวงศ์ ฉบับการ์ตูน ครั้งที่ ๑/๒๕๖๔
การประชุมพิจารณาการตรวจเนื้อหาหนังสือพระมหากษัตริย์ไทย ๑๐ รัชกาล แห่งพระบรมราชจักรีวงศ์ ฉบับการ์ตูน ครั้งที่ ๑/๒๕๖๔
วันที่ ๑๔ พฤษภาคม ๒๕๖๔ เวลา ๑๐.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมพิจารณาการตรวจเนื้อหาหนังสือพระมหากษัตริย์ไทย ๑๐ รัชกาล แห่งพระบรมราชจักรีวงศ์ ฉบับการ์ตูน ครั้งที่ ๑/๒๕๖๔ โดยมี นางสายไหม จบกลศึก อดีตที่ปรึกษาเลขาธิการพระราชวัง นางสาวพิมพ์พรรณ ไพบูลย์หวังเจริญ ผู้เชี่ยวชาญเฉพาะด้านอักษรศาสตร์ กรมศิลปากร คณะที่ปรึกษากระทรวงวัฒนธรรม ผู้บริหาร และเจ้าหน้าที่ที่เกี่ยวข้องเข้าร่วม ณ ห้องประชุม ชั้น ๖ กระทรวงวัฒนธรรม
วันศุกร์ที่ 14 พฤษภาคม 2564
การทางพิเศษแห่งประเทศไทย แจ้งปิดและเบี่ยงการจราจรทางพิเศษกาญจนาภิเษก (บางพลี-สุขสวัสดิ์) เพื่อปรับปรุงผิวจราจรบริเวณช่องเก็บค่าผ่านทาง
การทางพิเศษแห่งประเทศไทย (กทพ.) แจ้งปิดและเบี่ยงการจราจรทางพิเศษกาญจนาภิเษก (บางพลี-สุขสวัสดิ์) เพื่อปรับปรุงผิวจราจรบริเวณช่องเก็บค่าผ่านทางของ ด่านฯ บางครุ 1 (ทางเข้า), ด่านฯ บางครุ 2 (ทางออก), ด่านฯ บางครุ 3 (ทางออก)
การทางพิเศษแห่งประเทศไทย (กทพ.) กระทรวงคมนาคม ได้ว่าจ้าง บริษัท เอส.เอ็ม.อินเตอร์กรุ๊ป จำกัด ให้ดำเนินการปรับปรุงผิวจราจรบริเวณช่องเก็บค่าผ่านทางฯ ของด่านเก็บค่าผ่านทางพิเศษบางครุ 1 (ทางเข้า), ด่านฯ บางครุ 2 (ทางออก), ด่านฯ บางครุ 3 (ทางออก) ทางพิเศษกาญจนาภิเษก (บางพลี-สุขสวัสดิ์) ระหว่างวันที่ 13 พฤษภาคม 2564 - วันที่ 5 มิถุนายน 2564 ช่วงเวลา 22.00 น. - 04.00 น. โดยมีรายละเอียดดังนี้
ด่านฯ บางครุ 1 (ทางเข้า)
- ปิดช่องทางที่ 1 ระหว่างวันที่ 13-17 พฤษภาคม 2564
- ปิดช่องทางที่ 2 ระหว่างวันที่ 19-23 พฤษภาคม 2564
- ปิดช่องทางที่ 3 ระหว่างวันที่ 25-29 พฤษภาคม 2564
- ปิดช่องทางที่ 4 ระหว่างวันที่ 30 พฤษภาคม - 3 มิถุนายน 2564
- ปิดช่องทางที่ 5 ระหว่างวันที่ 5-8 มิถุนายน 2564
ด่านฯ บางครุ 2 (ทางออก)
- ปิดช่องทางที่ 1 ระหว่างวันที่ 15-19 พฤษภาคม 2564
- ปิดช่องทางที่ 5 ระหว่างวันที่ 21-25 พฤษภาคม 2564
- ปิดช่องทางที่ 7 ระหว่างวันที่ 27-31 พฤษภาคม 2564
ด่านฯ บางครุ 3 (ทางออก)
- ปิดช่องทางที่ 8 ระหว่างวันที่ 17-21 พฤษภาคม 2564
- ปิดช่องทางที่ 9 ระหว่างวันที่ 23-27 พฤษภาคม 2564
- ปิดช่องทางที่ 6 ระหว่างวันที่ 1-5 มิถุนายน 2564
​ ทั้งนี้ กทพ. ได้มีการติดตั้งป้ายเตือนก่อนถึงพื้นที่ดำเนินการและติดตั้งไฟสัญญาณต่าง ๆ รวมถึง ป้ายประชาสัมพันธ์การเบี่ยงการจราจรพร้อมไฟวับวาบเพื่อให้สัญญาณแก่ผู้ใช้ทางพิเศษทราบ
​ กทพ. ต้องขออภัยในความไม่สะดวกมา ณ โอกาสนี้สอบถามรายละเอียดเพิ่มเติมได้ที่ คุณ อนัน โทร. 087-9738064 (ผู้ควบคุมงาน)
วันศุกร์ที่ 14 พฤษภาคม 2564
ปลัดกระทรวงกลาโหม รับมอบวัตถุดิบในการประกอบอาหาร จากภาคเอกชน เพื่อนำไปมอบให้กับกำลังพลกระทรวงกลาโหม ที่ปฎิบัติหน้าที่ป้องกันแก้ปัญหาการแพร่ระบาดของเชื่อไวรัสโควิด-19
พลเอก ณัฐ อินทรเจริญ ปลัดกระทรวงกลาโหม รับมอบหอยลายเปลือกแช่แข็ง นำไปใช้เป็นวัตถุดิบในการประกอบอาหาร จํานวน 10,000 กิโลกรัม
จาก คุณทรงพล โง้วรุ่งเรือง กรรมการผู้จัดการ บริษัท คอมมอนเวลธ์คอมเมอร์เชี่ยล จำกัด ในการนี้ ปลัดกระทรวงกลาโหม มอบหมายให้ พลเอก ประชาพัฒน์ วัจนะรัตน์ เจ้ากรมพระธรรมนูญ เป็นผู้แทนในการแจกจ่ายหอยลายเปลือกแช่แข็ง ให้แก่ผู้แทนหน่วยขึ้นตรงสำนักงานปลัดกระทรวงกลาโหม พื้นที่ในศาลาว่าการกลาโหม และสํานักงานรัฐมนตรี กระทรวงกลาโหม โดยมีนายนายทหารชั้นผู้ใหญ่กระทรวงกลาโหมและชมรมศิษย์เก่าสวนกุหลาบวิทยาลัย รุ่นที่ 97 ร่วมเป็นสักขีพยาน ที่ บริเวณหน้าอาคารกรมพระธรรมนูญ โดย เจ้ากรมพระธรรมนูญ กล่าวขอบคุณภาคเอกชน ที่ได้มอบหอยลายเปลือกแช่แข็ง เพื่อนำใช้เป็นวัตถุดิบในการประกอบอาหาร ให้กับบุคลากรทางการแพทย์ของกระทรวงกลาโหมและทุกเหล่าทัพ เพื่อเป็นกำลังใจในปฎิบัติหน้าที่ป้องกันแก้ปัญหา การแพร่ระบาดของเชื้อไวรัสโควิด-19 เพื่อให้ประเทศผ่านพ้นวิกฤตินี้ไปด้วยกัน
วันศุกร์ที่ 14 พฤษภาคม 2564
กระทรวงยุติธรรมโดยกรมคุ้มครองสิทธิฯ เปลี่ยนวิกฤติให้เป็นโอกาส เปิดยื่นคำร้องไกล่เกลี่ยลูกหนี้ออนไลน์ เพิ่มความสะดวกรวดเร็ว เพื่อประชาชนเข้าถึงกระบวนการยุติธรรมง่ายขึ้น
กรมคุ้มครองสิทธิฯ เปลี่ยนวิกฤติให้เป็นโอกาส เปิดยื่นคำร้องไกล่เกลี่ยลูกหนี้ออนไลน์ เพิ่มความสะดวกรวดเร็ว เพื่อประชาชนเข้าถึงกระบวนการยุติธรรมง่ายขึ้น และลดความเสี่ยงติดเชื้อโควิด 19
นายเรืองศักดิ์ สุวารี อธิบดีกรมคุ้มครองสิทธิและเสรีภาพ เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม ตระหนักถึงสถานการณ์ในปัจจุบันที่มีการแพร่ระบาดของเชื้อโควิด19 ระลอกใหม่ ส่งผลให้ประชาชนเกิดความวิตกกังวล ไม่กล้าออกจากบ้าน และยังต้องเผชิญผลกระทบจากการที่ธุรกิจบางประเภทต้องปิดกิจการ พนักงานถูกเลิกจ้าง หรือ มีรายได้น้อยลง ส่งผลให้รายได้ไม่เพียงพอต่อรายจ่าย ทำให้ต้องกู้หนี้ยืมสิน และอาจก่อให้เกิดข้อพิพาทจากการผิดสัญญาต่าง ๆ จนนำมาซึ่งการฟ้องร้องเป็นคดีมากขึ้น จึงพลิกวิกฤติให้เป็นโอกาสโดยให้กรมคุ้มครองสิทธิและเสรีภาพ นำระบบ E-Mediation มาใช้เป็นช่องทางในการยื่นคำขอไกล่เกลี่ยข้อพิพาทออนไลน์ควบคู่กับการยื่นคำขอผ่านช่องทางปกติ โดยระบบ E-Mediation จะช่วยให้ประชาชนสามารถเข้าถึงกระบวนการยุติธรรมได้ง่ายขึ้น รวดเร็ว ทำให้ประหยัดค่าใช้จ่ายในการเดินทาง ลดความแออัดในการเข้ามาในสถานที่ราชการ และยังสามารถช่วยลดปริมาณคดีที่จะขึ้นสู่ศาล รวมถึงยังลดความเสี่ยงติดโควิด19 ด้วย
นายเรืองศักดิ์ เปิดเผยอีกว่า ประชาชนที่ประสงค์จะขอรับบริการด้านการไกล่เกลี่ยผ่านช่องทางออนไลน์ สามารถยื่นคำร้องขอไกล่เกลี่ยข้อพิพาท ผ่านระบบ E-Mediation โดยเข้าไปที่เว็บไซต์ https://emediation.rlpd.go.th ได้ตั้งแต่วันศุกร์ที่ 14 พฤษภาคม 2564 โดยรูปแบบการไกล่เกลี่ยออนไลน์สามารถทำผ่านได้หลายช่องทาง เช่น การประชุมทางโทรศัพท์ ผ่านระบบการประชุมทางจอภาพ ( VDO/Web Conference) /Application Line / Program Zoom /Microsof Teams /MicrosoftTeams ทั้งนี้หากมีข้อสงสัยสอบถามเพิ่มเติมผ่านทาง Line Official : rlpdconsultation ได้ในวันและเวลาราชการ หรือ โทร.ปรึกษาได้ที่ 1111 กด 77
วันศุกร์ที่ 14 พฤษภาคม 2564
รฟม. พร้อมเยียวยาผู้ใช้บริการจอดรถรายเดือน
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม พร้อมเยียวยาผู้ใช้บริการจอดรถรายเดือนจากผลกระทบ COVID-19 ระลอกใหม่
ตามที่ รัฐบาลได้กำหนดมาตรการป้องกันการแพร่ระบาดของเชื้อไวรัส COVID-19 ระลอกใหม่ โดยขอ ความร่วมมือให้ภาครัฐและเอกชนพิจารณาและดำเนินรูปแบบการปฏิบัติงานของบุคลากรในความรับผิดชอบโดยอาจปฏิบัติงานในที่พักอาศัย (Work From Home) การสลับวันหรือการเหลื่อมเวลาเข้าปฏิบัติงานเพื่อลดจำนวนผู้เข้าปฏิบัติงานและปริมาณการเดินทาง เพื่อลดโอกาสเสี่ยงจากการติดเชื้อฯ ตั้งแต่วันที่ 18 เมษายน 2564 เป็นต้นไป ส่งผลให้ผู้ใช้บริการจอดรถรายเดือนของการรถไฟฟ้าขนส่งมวลชนแห่งประเทศไทย (รฟม.) ต้องเสียโอกาสในการใช้บริการในช่วงมาตรการดังกล่าว รวมทั้งต้องเสียสิทธิ์การต่ออายุจอดรถรายเดือน นั้น
นายภคพงศ์ ศิริกันทรมาศ ผู้ว่าการ รฟม. เปิดเผยว่า รฟม. ได้ตระหนักถึงสิทธิ์ของผู้ใช้บริการจอดรถรายเดือนดังกล่าว และเพื่อเป็นการปฏิบัติตามประกาศของกรมการขนส่งทางราง เรื่อง มาตรการคุ้มครองผู้ใช้บริการรถไฟฟ้าขนส่งมวลชนที่ได้รับผลกระทบจากสถานการณ์การแพร่ระบาดของเชื้อไวรัสโคโรนา 2019 (COVID-19) กรณี บัตรโดยสารรายเดือน จึงได้ออกประกาศ รฟม. ณ วันที่ 12 พฤษภาคม 2564 เรื่อง แนวทางเยียวยาผู้ใช้บริการจอดรถรายเดือน เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 ฉบับที่ 2 เพื่อเป็นการเยียวยาผู้ใช้บริการจอดรถรายเดือนของ รฟม. โดยผู้ใช้บริการจอดรถรายเดือนจะได้รับการชดเชยระยะเวลาจอดรถตามจำนวนวันที่ผู้ใช้บริการคงเหลือหลังวันที่ 18 เมษายน 2564 และจะได้รับการรักษาสิทธิ์จอดรถรายเดือน ซึ่งผู้ใช้บริการจอดรถรายเดือนสามารถติดต่อขอรับการชดเชยสิทธิ์รายเดือนได้ที่ห้องทำบัตรจอดรถรายเดือน ณ อาคารและลานจอดรถของ รฟม. ภายในวันที่ 31 พฤษภาคม 2564
ทั้งนี้ รฟม.ได้เปิดให้บริการจอดรถรายเดือนในแนวสายทางรถไฟฟ้ามหานคร สายเฉลิมรัชมงคล (MRT สายสีน้ำเงิน) ได้แก่ อาคารจอดแล้วจร 2 แห่ง ที่สถานีลาดพร้าว และสถานีหลักสอง ลานจอดแล้วจร 8 แห่ง ที่สถานีรัชดาภิเษก สถานีศูนย์วัฒนธรรมแห่งประเทศไทย (2 ลาน) สถานีพระราม 9 สถานีสุขุมวิท สถานีศูนย์การประชุมแห่งชาติสิริกิติ์ (2 ลาน) และสถานีสามย่าน และที่จอดรถรายเดือนในแนวสายทางรถไฟฟ้ามหานคร สายฉลองรัชธรรม (MRT สายสีม่วง) ได้แก่ อาคารจอดแล้วจร 4 แห่ง ที่สถานีคลองบางไผ่ สถานีสามแยกบางใหญ่ สถานีบางรักน้อยท่าอิฐ และสถานีแยกนนทบุรี 1 รวมถึงที่จอดรถรายเดือนในแนวทางรถไฟฟ้าสายสีเขียว ช่วงแบริ่ง - สมุทรปราการ ได้แก่ ลานจอดแล้วจรที่สถานีเคหะสมุทรปราการ
นอกจากนี้ ผู้ที่สมัครหรือต่ออายุการใช้บริการที่จอดรถของ รฟม. ทั้ง MRT สายสีน้ำเงิน MRT สายสีม่วง และรถไฟฟ้าสายสีเขียว ในระหว่างวันที่ 1 พฤษภาคม – 30 มิถุนายน 2564 จะได้รับฟรี ความคุ้มครองรับความช่วยเหลือฉุกเฉินบนท้องถนน (Roadside Assistance Service) ระยะเวลาคุ้มครอง 1 ปี จากบริษัท ซิกน่า ประกันภัย จำกัด (มหาชน) โดยผู้ที่สนใจสามารถแสกน QR Code จากสื่อประชาสัมพันธ์ ณ ห้องทำบัตรจอดรถรายเดือนของอาคารจอดรถ รฟม. เพื่อลงทะเบียนรับสิทธิ์ได้ด้วยตนเอง สอบถามรายละเอียดเพิ่มเติมได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันศุกร์ที่ 14 พฤษภาคม 2564
นายกฯ เปิดโรงพยาบาลบุษราคัม รับผู้ป่วยโควิดสีเหลือง กทม.-ปริมณฑล
นายกรัฐมนตรี เปิดโรงพยาบาลบุษราคัม อาคารชาเลนเจอร์ 3 ดูแลผู้ป่วยโควิด 19 กลุ่มสีเหลือง เฟสแรก 1,092 เตียง ศักยภาพการรักษาระดับโรงพยาบาล มีความพร้อมด้าน ยา เวชภัณฑ์ เครื่องช่วยหายใจ ระดมบุคลากรทางการแพทย์จากทั่วประเทศร่วมดูแล
นายกรัฐมนตรี เปิดโรงพยาบาลบุษราคัม อาคารชาเลนเจอร์ 3 ดูแลผู้ป่วยโควิด 19 กลุ่มสีเหลือง เฟสแรก 1,092 เตียง ศักยภาพการรักษาระดับโรงพยาบาล มีความพร้อมด้าน ยา เวชภัณฑ์ เครื่องช่วยหายใจ ระดมบุคลากรทางการแพทย์จากทั่วประเทศร่วมดูแล พร้อมรับมอบห้องน้ำ อุปกรณ์ฆ่าเชื้อในอากาศ เครื่องออกซิเจน อุปกรณ์ทางการแพทย์ เครื่องอุปโภคจากภาคเอกชน รวมมูลค่ากว่า 239.28 ล้านบาท
วันนี้ (14 พฤษภาคม 2564) ที่อาคารชาเลนเจอร์ เมืองทองธานี จ.นนทบุรี พลเอกประยุทธ์ จันทร์โอชา นายกรัฐมนตรี เปิดโรงพยาบาลบุษราคัม โดยมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข นายแพทย์เกียรติภูมิ วงศ์รจิต ปลัดกระทรวงสาธารณสุข และคณะผู้บริหาร ให้การต้อนรับ กระทรวงสาธารณสุขได้จัดตั้งโรงพยาบาลบุษราคัมเป็นโรงพยาบาลเฉพาะโรคโควิด 19 สังกัดสำนักงานปลัดกระทรวงสาธารณสุข ช่วยดูแล รักษา ผู้ป่วยสีเหลืองที่มีอาการน้อยถึงปานกลางในเขต กทม. และปริมณฑล ที่มีจำนวนมากให้ได้รับการรักษาอย่างรวดเร็ว ลดความรุนแรง ลดการเสียชีวิต และช่วยให้โรงพยาบาลในเขต กทม. มีเตียงรองรับผู้ป่วยอาการหนักได้อย่างเต็มที่ ตามเจตนารมณ์ของรัฐบาล ผู้ป่วยทุกคนต้องเข้าถึงการรักษา จะไม่ทอดทิ้งผู้ป่วยไว้ที่บ้าน
นายอนุทินกล่าวว่า โรงพยาบาลบุษราคัม เป็นการทำงานร่วมจัดตั้งของทุกกรมในกระทรวงสาธารณสุข และภาคีเครือข่าย อาทิ ผู้ว่าราชการจังหวัดนนทบุรี เทศบาลนครปากเกร็ด องค์การบริหารส่วนจังหวัดนนทบุรีการประปานครหลวง การไฟฟ้านครหลวง จิตอาสา ทหาร ตำรวจ ฝ่ายปกครอง เพื่อให้ผู้ป่วยทุกคนเข้าถึงการรักษา มีความพร้อมทั้งยา เวชภัณฑ์ อุปกรณ์ทางการแพทย์ ได้แก่ รถ X-ray เคลื่อนที่ การตรวจทางห้องปฏิบัติการ เครื่องช่วยหายใจ เต็นท์ความดันลบ 100 เตียง มีการระดมบุคลากรทางการแพทย์ในสังกัดกระทรวงสาธารณสุขจากทั่วประเทศ หมุนเวียนปฏิบัติหน้าที่ รวม 780 คนโดยใช้พื้นที่อาคารชาเลนเจอร์ อิมแพ็ค เมืองทองธานีเฟสแรกเปิดที่อาคารชาเลนเจอร์ 3 จำนวน 1,092 เตียง หากมีจำนวนผู้ป่วยเพิ่มสามารถขยายพื้นที่ได้อีก 2 อาคาร รองรับผู้ป่วยได้ประมาณ 5,000 ราย ทั้งนี้ ผู้ป่วยที่จะเข้ารับการรักษาจะต้องผ่านการประสานจากศูนย์บริหารจัดการเตียง กรมการแพทย์ 1668 โรงพยาบาลต่างๆ ในเขตนนทบุรี ปทุมธานี หรือจาก Call Center ต่างๆ และในช่วงบ่ายวันนี้จะเริ่มรับผู้ป่วยเข้ารักษา
“เราใช้เวลาในการจัดตั้งโรงพยาบาลบุษราคัมเพียง 7 วัน เริ่มเมื่อวันที่ 7 พฤษภาคม สามารถเปิดบริการได้ในวันนี้ ด้วยความร่วมมือของทุกภาคส่วน นอกจากโซนรักษาแล้ว ยังมีโซนพักผ่อน ดูหนัง ออกกำลังกายมีการระบายอากาศที่ดี เครื่องฟอกอากาศ ผู้ป่วยจะได้รับการดูแลทั้งสุขภาพกายและสุขภาพจิต และการจัดระบบสิ่งแวดล้อม ป้องกันการแพร่เชื้อไปสู่ภายนอก มั่นใจว่าจะไม่กระทบกับชุมชนโดยรอบ” นายอนุทินกล่าว
******************************* 14 พฤษภาคม 2564
วันศุกร์ที่ 14 พฤษภาคม 2564
"ผู้ช่วยทูตทหาร สหราชอาณาจักร /กรุงเทพฯ เข้าเยี่ยมคำนับ รองปลัดกระทรวงกลาโหม เพื่อแนะนำตัวในโอกาสที่เข้ารับตำแหน่งใหม่"
14 พ.ค.64 ณ ห้องกัลยาณไมตรี ในศาลาว่าการกลาโหม พล.อ.อ.ธรินทร์ ปุณศรี รองปลัดกระทรวงกลาโหมได้ให้การต้อนรับการเข้าเยี่ยมคำนับของ พ.อ.โทนี สเติร์น (Tony Stern) ผชท.ทหาร สหราชอาณาจักร /กรุงเทพฯ เพื่อแนะนำตัวในโอกาสที่เข้ารับตำแหน่งใหม่
รองปลัดกระทรวงกลาโหม กล่าวต้อนรับและแสดงความยินดี พ.อ.โทนี สเติร์น (Tony Stern) ผชท.ทหาร สหราชอาณาจักร/กรุงเทพฯ โดยก่อนที่จะมาดำรงตำแหน่งที่ไทย ท่านได้มีประสบการณ์การทำงานในตำแหน่งสำคัญต่างๆ จึงมีความเชื่อมั่นเป็นอย่างยิ่งว่าจะสามารถปฏิบัติหน้าที่และสานต่อความร่วมมืออันดีเพื่อกระชับความสัมพันธ์ระหว่างสองประเทศให้มีความแน่นแฟ้นยิ่งขึ้น รองปลัดกระทรวงกลาโหม ยังได้กล่าวแสดงความเสียใจอย่างสุดซึ้ง กับการสิ้นพระชนม์ของเจ้าชายฟิลิป ดยุคแห่งเอดินบะระ พระสวามีในสมเด็จพระราชินีนาถเอลิซาเบธที่ 2 แห่งสหราชอาณาจักร ด้วยพระชนมายุ 99 พรรษา พร้อมกับยกย่องเจ้าชายฟิลิป ที่ทรงทุ่มเทประกอบพระกรณียกิจเพื่อสาธารณประโยชน์มากมาย ซึ่งล้วนเป็นที่ประจักษ์ไปทั่วโลก
รองปลัดกระทรวงกลาโหม กล่าวชื่นชมความสัมพันธ์ระหว่างไทยและอังกฤษที่มีมาอย่างยาวนาน โดยในปี 64 นี้ได้ครบรอบ 166 ปีความสัมพันธ์ทางการทูตอย่างเป็นทางการ ซึ่งตลอดระยะเวลาที่ผ่านมาไทย-อังกฤษมีความสัมพันธ์อย่างราบรื่นและแน่นแฟ้นทั้งในกรอบทวิภาคีและพหุภาคี มีการแลกเปลี่ยนการเยือนทั้งในระดับราชวงศ์ และระดับผู้บริหารระดับสูงของทั้งสองประเทศอย่างสม่ำเสมอ สำหรับความสัมพันธ์ทางทหารนั้น ได้มีการดำเนินกิจกรรมร่วมกันมาอย่างต่อเนื่องและยาวนานทำให้มีการพัฒนาความร่วมมือทางทหารในด้านต่างๆ เช่น การแลกเปลี่ยนการเยือนในทุกระดับ การสนับสนุนที่นั่งศึกษา การฝึกร่วม/ผสม การจัดหายุทโธปกรณ์จากอังกฤษเข้าประจำการในกองทัพไทยและการสนับสนุนด้านอุตสาหกรรมป้องกันประเทศของไทย นอกจากนี้ รองปลัดกระทรวงกลาโหม ยังกล่าวยินดีที่ กห.ของทั้งสองประเทศอยู่ระหว่างการจัดทำร่างบันทึกความเข้าใจว่าด้วยความร่วมมือทางทหารร่วมกัน ซึ่งจะเป็นพื้นฐานสำคัญสำหรับการขยายขอบเขตความร่วมมือด้านการทหารระหว่างกัน
สำหรับสถานการณ์การแพร่ระบาดของโรคติดเชื้อไวรัสโคโรนา 2019 นั้น ไทยขอให้กำลังใจรัฐบาลและบุคลากรทางการแพทย์ของอังกฤษที่ปฏิบัติหน้าที่อย่างเข้มแข็งในการช่วยเหลือผู้ป่วยที่ติดเชื้อฯ โดยเฉพาะในปัจจุบันที่มีการแพร่ระบาดของเชื้อ COVID-19 ที่กลายพันธุ์ในวงกว้าง หวังว่าสถานการณ์การแพร่ระบาดฯ จะมีการพัฒนาที่ดีขึ้นในอนาคตอันใกล้เพื่อทั้งสองประเทศจะสามารถกลับมาดำเนินกิจกรรมความร่วมมือทางทหารในด้านต่างๆได้อย่างเต็มรูปแบบ
ทางด้าน ผชท.ทหาร สหราชอาณาจักร/กรุงเทพฯ กล่าวขอบคุณ รองปลัดกระทรวงกลาโหม ที่ให้เกียรติต้อนรับการเข้าเยี่ยมคำนับในวันนี้ และพร้อมให้การสนับสนุนความร่วมมือในด้านต่างๆกับ กห. เนื่องด้วยสถานการณ์การแพร่ระบาดของโรค​ COVID-19 ในปัจจุบันทำให้แผนความร่วมมือต่างๆต้องถูกเลื่อนออกไป​ หวังเป็นอย่างยิ่งว่าหากสถานการณ์การแพร่ระบาดฯ​ มีการพัฒนาที่ดีขึ้น กองทัพของทั้งสองประเทศจะร่วมกันขับเคลื่อนกิจกรรมต่างๆได้อย่างเต็มขีดความสามารถมากยิ่งขึ้นไป
วันศุกร์ที่ 14 พฤษภาคม 2564
กรมทางหลวง กระทรวงคมนาคม ก่อสร้างทางสายใหม่  อ.อรัญประเทศ-ชายแดนไทย/กัมพูชา  จ.สระแก้ว
ส่งเสริมภาคขนส่ง-การค้าการลงทุน เชื่อมโยงโครงข่ายชายแดนไทย-กัมพูชา รองรับ AEC  คืบหน้ากว่า 70%  คาดแล้วเสร็จประมาณเดือนกุมภาพันธ์ 2565
กรมทางหลวง กระทรวงคมนาคม โดยสำนักก่อสร้างทางที่ 1 ดำเนินโครงการก่อสร้างขยายทางหลวงสายใหม่หมายเลข 3646 สาย อ.อรัญประเทศ -ชายแดนไทย/กัมพูชา (บ.หนองเอี่ยน-สตึงบท) ตั้งแต่ กม. 0+000 – กม.25+211 ระยะทาง 25.211 กิโลเมตร เพื่อเชื่อมโยงโครงข่ายทางหลวงหมายเลข 33 – ทางหลวงหมายเลข 3366 – สะพานข้ามคลองพรมโหด –  บ้านหนองเอี่ยน ต.ท่าข้าม อ.อรัญประเทศ จ.สระแก้ว ไปยัง บ้านสตึงบท ต.ปอยเปต อ.โอโจรว จ.บันเตียเมียนเจย ประเทศกัมพูชา เพื่อรองรับปริมาณจราจรที่จะเพิ่มขึ้นในอนาคต เนื่องจากการค้าบริเวณชายแดนระหว่างประเทศไทยกับประเทศกัมพูชาที่บริเวณจุดผ่านแดนถาวร บ้านคลองลึก อ.อรัญประเทศ จ.สระแก้ว (บริเวณตลาดโรงเกลือ) ปัจจุบันมีการเติบโตอย่างรวดเร็ว ทำให้จุดผ่านแดนมีความหนาแน่น เกิดการติดขัดของการจราจรบริเวณด่านพรมแดนจากรถที่มาขนส่งสินค้า รวมถึงนักท่องเที่ยวที่มาซื้อสินค้าที่ตลาดโรงเกลือ ดังนั้นเพื่อขยายพื้นที่การค้าการลงทุนชายแดนบริเวณบ้านหนองเอี่ยน จึงมีได้ก่อสร้างทางหลวงแนวใหม่เพื่อให้รองรับการขนส่งที่เพิ่มมากขึ้นในอนาคต
กรมทางหลวงได้ดำเนินโครงการก่อสร้างทางหลวงสายดังกล่าวโดยแบ่งการก่อสร้างเป็น 2 ตอน ตอนที่ 1 ระหว่าง กม.0+000 – กม.10+500 ระยะทาง 10.5 กิโลเมตร และตอนที่ 2 ระหว่าง กม.10+500 – กม.25+211 ระยะทาง 14.7 กิโลเมตร ก่อสร้างเป็นมาตรฐานทางชั้นพิเศษ 4 ช่องจราจร ผิวทางคอนกรีตกว้างช่องละ 3.50 เมตร ไหล่ทางด้านในกว้าง 1.50 เมตร ไหล่ทางด้านนอกกว้าง 2.50 เมตร เกาะกลางเป็นแบบกดเป็นร่อง (DEPRESSED MEDIAN) พร้อมสะพานข้ามทางรถไฟเป็นสะพานคู่ที่มีช่องจราจรรวม 4 ช่องจราจร กว้างช่องละ 3.50 เมตร ไหล่ทางด้านในกว้าง 1.50 เมตร ไหล่ทางด้านนอกกว้าง 2.50 เมตร ช่องว่างระหว่างสะพาน 9 เมตร ทางกลับรถใต้สะพาน 2 ช่องจราจรกว้างช่องละ 3.50 เมตร ไหล่ทางกว้าง 1.50 เมตร และ 2.50 เมตร เพื่ออำนวยความสะดวกปลอดภัยให้กับประชาชน และติดตั้งไฟฟ้าแสงสว่างตลอดเส้นทาง งบประมาณ 2,070 ล้านบาท ปัจจุบันการก่อสร้างคืบหน้ากว่า 70% คาดว่าจะก่อสร้างจะแล้วเสร็จประมาณเดือนกุมภาพันธ์ 2565
ทั้งนี้ เมื่อโครงการก่อสร้างแล้วเสร็จจะช่วยลดระยะเวลาการเดินทาง ประหยัดค่าใช้จ่าย และลดปัญหาการติดขัดของการจราจรจากรถขนส่งสินค้าบริเวณด่านพรมแดน บ.คลองลึก รวมถึงสนับสนุนศักยภาพจุดผ่านแดนถาวรแห่งใหม่โดยการขยายพื้นที่การค้าการลงทุนบริเวณชายแดนในการรับการส่งออกและการนำเข้าสินค้าระหว่างประเทศตามนโยบายด้านโลจิสติกส์ของประเทศ และเป็นส่วนในการส่งเสริมนโยบายและแนวทางความร่วมมือทางเศรษฐกิจอาเซียน (ASEAN Economic Community : AEC) ในอนาคต
วันศุกร์ที่ 14 พฤษภาคม 2564
รมว.ยุติธรรม หารือเร่งการจัดตั้งนิคมอุตสาหกรรมราชทัณฑ์ หวังสร้างงานสร้างอาชีพผู้พ้นโทษ-พักโทษ           ลดกลับมาทำผิดซ้ำ เผย 18 พ.ค. ส่ง "โฆสิต" ถกผู้ประกอบการสมุทรสาคร
นายสมศักดิ์ เทพสุทิน รัฐมนตรีว่าการกระทรวงยุติธรรม หารือเร่งการจัดตั้งนิคมอุตสาหกรรมราชทัณฑ์ หวังสร้างงานสร้างอาชีพผู้พ้นโทษ-พักโทษ เผย 18 พฤษภาคม 2564 นายโฆสิต จะประชุมหารือกับภาคเอกชน จังหวัดสมุทรสาคร สร้างแรงดึงดูดร่วมลงทุน
เมื่อวันที่ 12 พฤษภาคม 2564 เวลา 11.00 น. ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมเพื่อติดตามการจัดตั้งองค์กรมหาชนและนิคมอุตสาหกรรมราชทัณฑ์ ร่วมกับศาสตราจารย์พิเศษวิศิษฏ์ วิศิษฎ์สรอรรถ ปลัดกระทรวงยุติธรรม นายวิทยา สุริยะวงค์ รองปลัดกระทรวงยุติธรรม และนายโฆสิต สุวินิจจิต ประธานอนุกรรมการศึกษาแนวทางการจัดตั้งนิคมอุตสาหกรรมราชทัณฑ์
นายสมศักดิ์ กล่าวว่า ตนอยากให้เร่งการดำเนินการจัดตั้งองค์กรมหาชนและนิคมอุตสาหกรรมราชทัณฑ์ เพื่อให้ผู้ต้องขังผู้ที่พ้นโทษและผู้พักโทษมีงานทำ สร้างงานสร้างอาชีพ มีวิธีการที่รอบคอบ มีสถานที่ไปสู่การตั้งนิคมอุตสาหกรรมราชทัณฑ์ โดยการฝึกคนสร้างคนไปสู่นิคมฯ จะทำอย่างไรให้เป็นรูปธรรมและเกิดประโยชน์สูงสุด ซึ่งที่ผ่านมาเราได้มีผลการศึกษาของ มหาวิทยาลัยธรรมศาสตร์ ให้สร้างที่ 1. จังหวัดสมุทรสาคร 2. จังหวัดสมุทรปราการ และ 3. จังหวัดอื่นๆ ซึ่งมีงานและมีความต้องการแรงงานอยู่แล้ว โดย จังหวัดสมุทรสาครมีความต้องการแรงงานถึง 60,000 คน เมื่อบริษัทต้องการคน กรมราชทัณฑ์ต้องส่งคนไป แต่อาจจะต้องมีการทำเอ็มโอยู เพื่อให้ทุกอย่างเป็นไปอย่างถูกต้องตามเงื่อนไข ในส่วนของรูปแบบของนิคมฯ เช่น ที่พักอาศัย บทลงโทษหากผู้พักโทษที่สวมกำไลEM ทำผิดเงื่อนไข กรมราชทัณฑ์และกรมคุมประพฤติ ต้องไปหารือกันว่าควรจะออกมาเป็นแบบไหน หากสามารถสร้างที่ จ.สมุทรสาครได้ ที่ต่อไปจะตามมา เช่น สมุทรปราการและชลบุรี ซึ่งตนขอให้ศึกษาข้อมูลว่าแต่ละจังหวัดมีความต้องการอะไรบ้าง เพื่อเตรียมการรองรับไว้
นายสมศักดิ์ กล่าวอีกว่า หากเราเตรียมพร้อมรับความต้องการ ตรงไหนมีงาน แต่ขาดคน จะทำให้สามารถส่งแรงงานได้ ซึ่งจะเป็นการสร้างงานสร้างอาชีพให้ผู้ต้องขังที่พ้นโทษและพักโทษ สามารถมีรายได้เลี้ยงตนเองและครอบครัวเป็นการช่วยลดการทำผิดซ้ำได้มาก โดยในวันที่ 18 พฤษภาคม 2564 นายโฆสิตฯ จะไปประชุมหารือกับภาคเอกชน จ.สมุทรสาคร เพื่อเสนอแนวทางและรับฟังข้อคิดเห็นการจัดตั้งนิคมอุตสาหกรรมราชทัณฑ์ โดยจะมีบริษัทต่างๆ ที่สนใจตอบรับเข้าร่วมเป็นจำนวนมาก ซึ่งตนอยากให้เดินหน้าโดยเร็ว สร้างแรงจูงใจให้เอกชนมาร่วมลงทุน เช่น การลดภาษีหากให้ผู้ต้องขังที่พ้นโทษและพักโทษมาทำงาน เพราะหากเราทำได้เร็วจะเป็นการสร้างงานสร้างรายได้ช่วยขับเคลื่อนเศรษฐกิจและสังคมไปได้อย่างดี
วันศุกร์ที่ 14 พฤษภาคม 2564
นายกฯ หารือผู้แทนพิเศษของเลขาธิการสหประชาชาติเรื่องเมียนมา มุ่งหวังให้เมียนมาเกิดสันติภาพและเสถียรภาพ ไทยพร้อมสนับสนุนตามฉันทามติ 5 ข้อ (Five-Point Consensus) ของอาเซียน
นายกฯ หารือผู้แทนพิเศษของเลขาธิการสหประชาชาติเรื่องเมียนมา มุ่งหวังให้เมียนมาเกิดสันติภาพและเสถียรภาพ ไทยพร้อมสนับสนุนตามฉันทามติ 5 ข้อ (Five-Point Consensus) ของอาเซียน
วันนี้ (14 พฤษภาคม 2564) เวลา 11.15 น. ณ ห้องสีม่วง ตึกไทยคู่ฟ้า ทำเนียบรัฐบาล นางคริสทีเนอ ชราเนอร์ บูร์เกเนอร์ (Mrs. Christine Schraner Burgener) ผู้แทนพิเศษของเลขาธิการสหประชาชาติเรื่องเมียนมา เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เนื่องในโอกาสเดินทางเยือนประเทศไทย โดยภายหลังการหารือ นายอนุชา บูรพชัยศรี โฆษกประจำสำนักนายกรัฐมนตรีได้เปิดเผยสาระสำคัญ ดังนี้
นายกรัฐมนตรียินดีที่หารือกับผู้แทนพิเศษของเลขาธิการสหประชาชาติเรื่องเมียนมาอีกครั้ง หลังจากเคยพบปะกันเมื่อครั้งนางคริสทีเนอดำรงตำแหน่งเอกอัครราชทูตแห่งสมาพันธรัฐสวิสประจำประเทศไทย ซึ่งการกลับมาไทยครั้งนี้ในฐานะผู้แทนพิเศษของเลขาธิการสหประชาชาติเรื่องเมียนมา สะท้อนให้เห็นถึงความสามารถในการทำงานของนางคริสทีเนอจนได้รับความไว้วางใจจากสหประชาชาติให้ดูแลในเรื่องสถานการณ์ในเมียนมา โดยประเด็นนี้ได้รับความสนใจจากอาเซียนและประชาคมโลก ซึ่งการประชุมสุดยอดอาเซียนเมื่อเดือนเมษายน ไทยให้ความสำคัญกับแนวทาง D4D ซึ่งรองนายกรัฐมนตรีและรัฐมนตรีว่าการกระทรวงการต่างประเทศได้เสนอต่อที่ประชุม และพร้อมสนับสนุนฉันทามติ 5 ข้อ (Five-Point Consensus) ของอาเซียน ทั้งนี้ ไทยได้ติดตามพัฒนาการของสถานการณ์ในเมียนมาอย่างใกล้ชิด มุ่งหวังให้เกิดสันติภาพและเสถียรภาพในเมียนมา หวังว่าผู้แทนพิเศษของเลขาธิการสหประชาชาติเรื่องเมียนมาจะได้รับข้อมูลที่เป็นประโยชน์จากการเยือนครั้งนี้ รัฐบาลพร้อมรับฟัง และแลกเปลี่ยนข้อมูลความคิดเห็นที่เป็นประโยชน์
ผู้แทนพิเศษของเลขาธิการสหประชาชาติเรื่องเมียนมารู้สึกยินดีที่ได้กลับมาเยือนไทยและหารือกับนายกรัฐมนตรีอีกครั้ง พร้อมกล่าวว่า การมาเยือนไทยและภูมิภาคอาเซียนครั้งนี้ เพื่อหารือกับทุกฝ่ายที่เกี่ยวข้องถึงสถานการณ์ความไม่สงบในเมียนมา โดยจากการหารือกับหลายฝ่ายที่เกี่ยวข้อง รวมถึงผู้บัญชาการทหารสูงสุดเมียนมาที่กรุงจาการ์ตา อินโดนีเซีย จึงประสงค์ที่จะสานต่อกระบวนการเจรจาดังกล่าวต่อไปเพื่อนำความสงบสุขกับมาสู่เมียนมาอีกครั้ง หวังว่าไทยจะสนับสนุนกระบวนการดังกล่าว และแสวงหาความร่วมมือกับกองทัพเมียนมาในการหาทางออกอย่างสันติ
ทั้งสองฝ่ายยังหารือถึงการให้ความช่วยเหลือทางด้านมนุษยธรรม โดยนายกรัฐมนตรีเน้นย้ำว่า ไทยดำเนินการทุกวิถีทางอย่างต่อเนื่อง เพื่อสนับสนุนให้สถานการณ์ในเมียนมาคลี่คลายไปในทิศทางที่ดีขึ้น ตลอดจนให้ความช่วยเหลือด้านมนุษยธรรมแก่ผู้หนีภัยความไม่สงบชาวเมียนมา และผู้ที่ได้รับผลกระทบจากสถานการณ์ดังกล่าว ซึ่งไทยมีประสบการณ์ให้ความช่วยเหลือด้านมนุษยธรรมแก่เพื่อนบ้านมายาวนาน มีการติดตามสถานการณ์ตามแนวชายแดนอย่างใกล้ชิด และเตรียมการวางแผนรับมือกับหน่วยงานที่เกี่ยวข้อง นอกจากนี้ ยังยืนยันว่าจะไม่มีการส่งผู้หนีภัยกลับไปเมียนมาหากต้องเผชิญกับอันตราย โดยมีการตั้งศูนย์เพื่อรองรับผู้หนีภัยหลายแห่งตามแนวชายแดน รวมทั้งให้การรักษาพยาบาลแก่ผู้ที่บาดเจ็บ
ในช่วงท้าย นายกรัฐมนตรีได้ให้กำลังใจผู้แทนพิเศษของเลขาธิการสหประชาชาติฯ สำหรับภารกิจเดินทางเยือนไทยและภูมิภาคครั้งนี้ พร้อมหวังว่าผู้แทนพิเศษของเลขาธิการสหประชาชาติฯ จะช่วยสร้างความเข้าใจต่อประชาคมโลกถึงสถานการณ์ในภูมิภาค
วันศุกร์ที่ 14 พฤษภาคม 2564
วธ. ชูนโยบายทำงานยึดหลักธรรมาภิบาล-โปร่งใส-พัฒนาประสิทธิภาพต่อเนื่อง เพื่อให้ประชาชน-ประเทศได้รับประโยชน์สูงสุด
วธ. ชูนโยบายทำงานยึดหลักธรรมาภิบาล-โปร่งใส-พัฒนาประสิทธิภาพต่อเนื่อง เพื่อให้ประชาชน-ประเทศได้รับประโยชน์สูงสุด
วธ. ชูนโยบายทำงานยึดหลักธรรมาภิบาล-โปร่งใส-พัฒนาประสิทธิภาพต่อเนื่อง เพื่อให้ประชาชน-ประเทศได้รับประโยชน์สูงสุด เตรียมสรุปผลประเมินคุณธรรมและความโปร่งใสฯ ปี 2564 เสนอต่อป.ป.ช.เดือนมิ.ย.นี้
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า ตามมติคณะรัฐมนตรี เมื่อวันที่ 5 ม.ค.2559 ที่เห็นชอบให้หน่วยงานภาครัฐทั่วประเทศเข้ารับประเมิน คุณธรรมและความโปร่งใสในการดำเนินงานของหน่วยงานภาครัฐ (Integrity and Transpparency Assessment-ITA) นั้น ในส่วนของ กระทรวงวัฒนธรรม (วธ.) โดยนายอิทธิพล คุณปลื้ม รัฐมนตรีว่าการกระทรวงวัฒนธรรม มีนโยบายปฏิบัติหน้าที่ราชการด้วยหลักธรรมาภิบาลและสร้างคุณค่าทางสังคม ได้เข้ารับการประเมิน ITA ทุกปีและมีการพัฒนาประสิทธิภาพการบริหารจัดการองค์กรและการให้บริการประชาชนมุ่งเน้นประสิทธิภาพเพื่อความโปร่งใสและเป็นองค์กรคุณธรรมต้นแบบอย่างต่อเนื่อง
ปลัด วธ. กล่าวต่อไปว่า สำหรับการประเมิน ITA ประจำปี 2564 นี้ ทางศูนย์ปฏิบัติการต่อต้านการทุจริต (ศปท.) ของ วธ. ได้รายงานว่า มีผู้ประเมินวธ.จาก 3 ส่วน ได้แก่ 1.บุคลากรของวธ. 2.ผู้รับบริการ /ผู้ติดต่อหน่วยงานภาครัฐในปี 2564 และ 3.ผู้แทนโครงการ ITA โดยมีแบบประเมินสอบถามด้านต่างๆ เช่น การปฏิบัติงาน คุณภาพการดำเนินงาน ประสิทธิภาพการสื่อสาร การปรับปรุงระบบการทำงาน ซึ่งเป็นแนวทางและเครื่องมือประเมินตามที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) กำหนด คาดว่าจะสรุปผลการประเมิน ITA ให้แล้วเสร็จเพื่อเสนอไปยังป.ป.ช.ภายในเดือนมิถุนายนนี้
“กระทรวงวัฒนธรรม ได้ใช้หลักธรรมาภิบาลในการบริหารงานและขับเคลื่อนภารกิจในการอนุรักษ์และส่งเสริมการพัฒนาด้านศาสนา ศิลปะและวัฒนธรรมมาโดยตลอด ทำให้หลายปีที่ผ่านมาได้รับประเมินว่าเป็นองค์กรที่มีคุณธรรมและความโปร่งใสในการดำเนินงานของหน่วยงานภาครัฐ (ITA) มาตลอด ซึ่งกระทรวงวัฒนธรรมจะดำเนินการนโยบายในเรื่องนี้อย่างต่อเนื่อง เพื่อให้บริหารจัดการองค์กรและการให้บริการประชาชนมีประสิทธิภาพ มีความโปร่งใส คุ้มค่าและก่อให้เกิดประโยชน์สูงสุดต่อประชาชนและประเทศมากยิ่งขึ้น” ปลัด วธ. กล่าว
วันศุกร์ที่ 14 พฤษภาคม 2564
การประชุมชี้แจงแนวทางการดำเนินโครงการเสริมแกร่ง SMEs ที่ได้รับสินเชื่อกองทุนพัฒนาเอสเอ็มอีตามแนวประชารัฐ
ผู้ตรวจฯ เดชา เป็นประธานการประชุมชี้แจงแนวทางการดำเนินโครงการเสริมแกร่ง SMEs ที่ได้รับสินเชื่อกองทุนพัฒนาเอสเอ็มอีตามแนวประชารัฐ
วันนี้ (14 พฤษภาคม 2564) นายเดชา จาตุธนานันท์ ผู้ตรวจราชการกระทรวงอุตสาหกรรม ในฐานะผู้อำนวยการกองทุนพัฒนาเอสเอ็มอีตามแนวประชารัฐ เป็นประธานการประชุมชี้แจงแนวทางการดำเนินโครงการเสริมแกร่ง SMEs ที่ได้รับสินเชื่อกองทุนพัฒนาเอสเอ็มอีตามแนวประชารัฐ เพื่อส่งเสริมและพัฒนาเอสเอ็มอีแบบเฉพาะราย โดยดำเนินงานตามกลุ่มประสิทธิภาพองค์กร 6 กลุ่ม โดยมี นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม นางพงษ์ศิริ วรรณศรี ผู้อำนวยการกองตรวจราชการ นางรวีวรรณ อุตรนคร ผู้อำนวยการกองกลาง เข้าร่วม พร้อมคณะผู้บริหารที่ประชุมผ่านระบบเทคโนโลยีสารสนเทศ Video Conference (Zoom) ณ ห้องประชุม อก.4 ชั้น 4 สำนักงานปลัดกระทรวงอุตสาหกรรม
วันศุกร์ที่ 14 พฤษภาคม 2564
กรมเจ้าท่า เร่งแก้ไขปัญหาผักตบชวาและขุดลอกร่องน้ำ เพื่อรองรับการระบายน้ำและบรรเทาปัญหาอุทกภัยให้เป็นไปตามแผนที่กำหนด
...
กรมเจ้าท่า (จท.) กระทรวงคมนาคม มีอำนาจหน้าที่ดูแลรักษาสภาพลำน้ำและขุดลอกร่องน้ำทางเดินเรือให้มีประสิทธิภาพ เนื่องจากสภาพธรรมชาติที่มีนํ้าไหลหลากในฤดูมรสุมเกิดการตกตะกอนของดินทรายทับถม ทําให้ร่องน้ำตื้นเขินเป็นอุปสรรคต่อการคมนาคมขนส่งทางน้ำและการประกอบกิจกรรมทางน้ำอื่น ๆ จท. จึงได้ปฏิบัติงานขุดลอกแม่น้ำ คูคลอง และปากร่องน้ำ รวมทั้งกำจัดผักตบชวาและวัชพืช เพื่อให้ประชาชนสามารถใช้ร่องน้ำได้อย่างสะดวกและปลอดภัย
นายวิทยา ยาม่วง อธิบดีกรมเจ้าท่า กล่าวว่า จท. ได้ดำเนินงานตามแผนการกำจัดผักตบชวาและวัชพืชและการขุดลอกร่องน้ำ เพื่อให้ประชาชนได้ใช้น้ำอย่างมีประสิทธิภาพ รวมทั้งเตรียมความพร้อมรับมือภัยอุทกภัย ด้วยการขุดลอกในพื้นที่ที่ จท. รับผิดชอบ เพื่อเพิ่มพื้นที่ความกว้างและความลึกของแม่น้ำจากปัญหาดินตะกอนทรายทับถม และบำรุงรักษาป้องกันตลิ่งพัง ทำให้ระบบไหลเวียนของน้ำดีขึ้น ซึ่งหากดำเนินการแล้วเสร็จตามแผนงานจะทําให้กระแสน้ำไหลหมุนเวียนได้สะดวก พร้อมรองรับการระบายน้ำในฤดูน้ำหลาก ช่วยบรรเทาปัญหาอุทกภัย ประชาชนสามารถใช้น้ำในการอุปโภค - บริโภค และสามารถกักเก็บน้ำไว้ใช้เพื่อการเกษตรในช่วงฤดูแล้งได้อย่างมีประสิทธิภาพ รวมทั้งช่วยให้การสัญจรทางน้ำมีความปลอดภัยอย่างสูงสุด สำหรับแผนดำเนินการขุดลอกในพื้นที่แม่น้ำแม่กลอง อำเภอท่ามะกา จังหวัดกาญจนบุรี แม่น้ำท่าว้า อำเภอเมืองสุพรรณ จังหวัดสุพรรณบุรี แม่น้ำป่าสัก อำเภอหล่มสัก จังหวัดเพชรบูรณ์ แม่น้ำมอก อำเภอทุ่งเสลี่ยม จังหวัดสุโขทัย และแม่น้ำเจ้าพระยา อำเภอพยุหะคีรี จังหวัดนครสวรรค์ สำนักงานพัฒนาและบำรุงรักษาทางน้ำที่ 7 อยู่ระหว่างการขุดลอกแม่น้ำกกสายเก่า อำเภอเมือง จังหวัดเชียงราย และแม่น้ำจาง อำเภอแม่ทะ จังหวัดลำปาง โดยมีเนื้อดินที่ขุดลอกทั้งดำเนินการเองและจ้างเหมา จำนวน 20,404,900 ลูกบาศก์เมตร นอกจากนี้สำนักงานพัฒนาและบำรุงรักษาทางน้ำที่ 1 และ 2 ได้กำจัดผักตบชวาและวัชพืชแม่น้ำต่าง ๆ ในพื้นที่ภาคกลาง ได้แก่ แม่น้ำเจ้าพระยา จังหวัดนนทบุรี ปทุมธานี ชัยนาท นครสวรรค์ คลองบางพระครู และคลองบางบาล จังหวัดพระนครศรีอยุธยา ซึ่งได้ดำเนินการตามแผน โดยบูรณาการกับหน่วยงานในพื้นที่เร่งกำจัดผักตบชวาและวัชพืชที่ตกค้าง เพื่อลดการสะสมของปริมาณผักตบชวาที่ยังคงไหลเข้ามาสะสมอย่างต่อเนื่อง โดยขณะนี้มีปริมาณผักตบชวาที่กำจัดได้ทั้งหมด จำนวน 247,039 ตัน
ทั้งนี้ อธิบดีกรมเจ้าท่าได้สั่งการให้เจ้าหน้าที่ในพื้นที่ดำเนินการประชาสัมพันธ์ เพื่อสร้างการรับรู้ให้กับประชาชนอย่างต่อเนื่อง เพื่อให้การดำเนินงานเป็นไปตามแผนงานที่กำหนด พร้อมทั้งกำชับให้หน่วยงาน
ที่กำกับดูแลพื้นที่ลุ่มน้ำเจ้าพระยาติดตามปริมาณผักตบชวาและวัชพืชในพื้นที่ที่รับผิดชอบอย่างต่อเนื่อง เตรียมความพร้อมเจ้าหน้าที่และเครื่องจักรสำหรับกำจัดผักตบชวาและวัชพืช และการขุดลอกร่องน้ำอย่างต่อเนื่อง เพื่อให้ความช่วยเหลือและบรรเทาปัญหาอุกภัยให้กับประชาชนที่อาศัยบริเวณริมแม่น้ำเจ้าพระยา รวมทั้งสามารถสัญจรทางน้ำในชีวิตประจำวันด้วยความปลอดภัยและมีประสิทธิภาพอย่างสูงสุดต่อไป
วันศุกร์ที่ 14 พฤษภาคม 2564
การท่าเรือแห่งประเทศไทยมอบเครื่องอุปโภค - บริโภคให้กับชาวชุมชนคลองเตย เพื่อบรรเทาความเดือดร้อนจากสถานการณ์การแพร่ระบาดของโรคติดเชื้อไวรัส COVID-19
...
เรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย กระทรวงคมนาคม พร้อมด้วย เรือโท ดร. ชำนาญ ไชยฤทธิ์ รองผู้อำนวยการการท่าเรือแห่งประเทศไทย เจ้าหน้าที่ฝ่ายพัฒนาธุรกิจและการตลาด มอบเครื่องอุปโภค - บริโภคให้กับชุมชนคลองเตย ทั้ง 25 ชุมชน รวม 12,300 ครัวเรือน เพื่อบรรเทาความเดือดร้อนให้กับชาวชุมชนคลองเตยที่ได้รับผลกระทบจากสถานการณ์การแพร่ระบาดของโรคติดเชื้อไวรัส COVID-19 โดยมีผู้แทนหัวหน้าชุมชนเป็นผู้รับมอบ โดยจะนำเครื่องอุปโภค - บริโภคไปแจกจ่ายให้กับชาวชุมชนคลองเตยทุกครัวเรือนต่อไป ในวันที่ 13 พฤษภาคม 2564 ณ สนามแบดมินตัน สโมสรการท่าเรือแห่งประเทศไทย
ทั้งนี้ การท่าเรือแห่งประเทศไทยได้เปิดพื้นที่โกดังสเตเดียมเป็นจุดบริการประชาชนในการฉีดวัคซีนป้องกันโรคติดเชื้อไวรัส COVID-19 จุดที่ 3 ของพื้นที่คลองเตย เมื่อวันที่ 10 พฤษภาคม 2564 โดยบูรณาการร่วมกับสำนักงานเขตคลองเตย สำนักอนามัย ศูนย์บริการสาธารณสุข 41 คลองเตย และหน่วยงานที่เกี่ยวข้อง ในการกำหนดทางเข้า - ออก จุดพักคอย จัดทีมแพทย์ พยาบาล และเจ้าหน้าที่ปฏิบัติงาน รวมทั้งอุปกรณ์คอมพิวเตอร์ และระบบไฟฟ้าส่องสว่าง เพื่ออำนวยความสะดวกให้กับประชาชนที่อยู่อาศัยในพื้นที่ชุมชนคลองเตย ชุมชนบริเวณใกล้เคียง หรือผู้ที่มีความเสี่ยงสูงในการมารับบริการ
วันจันทร์ที่ 17 พฤษภาคม 2564
“สาธิต”เยี่ยมหญิงติดเชื้อโควิดชาวเมียนมา หลังคลอดบุตรที่ศูนย์เเรกรับ-ส่งต่อนิมิบุตร
รัฐมนตรีช่วยว่าการกระทรวงสาธารณสุข เยี่ยมหญิงหลังคลอดชาวเมียนมาและบุตร ที่คลอดบุตรในศูนย์เเรกรับ-ส่งต่อ นิมิบุตรหลังเข้ารับการรักษา ชื่นชมและขอบคุณที่เป็นตัวอย่างที่ดีของผู้ติดเชื้อ มีความรับผิดชอบต่อสังคม
รัฐมนตรีช่วยว่าการกระทรวงสาธารณสุข เยี่ยมหญิงหลังคลอดชาวเมียนมาและบุตร ที่คลอดบุตรในศูนย์เเรกรับ-ส่งต่อ นิมิบุตรหลังเข้ารับการรักษา ชื่นชมและขอบคุณที่เป็นตัวอย่างที่ดีของผู้ติดเชื้อ มีความรับผิดชอบต่อสังคมและปฏิบัติตามระบบสาธารณสุขแม้จะตั้งครรภ์ใกล้คลอด
วันนี้ (17 พฤษภาคม 2564) ที่โรงพยาบาลราชวิถี กทม. ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์สมศักดิ์ อรรฆศิลป์ อธิบดีกรมการแพทย์ เยี่ยมหญิงหลังคลอดชาวเมียนมาซึ่งเป็นผู้ติดเชื้อโควิด 19 ที่ส่งต่อมาจากศูนย์เเรกรับ-ส่งต่อ นิมิบุตร โดยดร.สาธิต กล่าวว่า ผู้ติดเชื้อรายนี้เป็นหญิงตั้งครรภ์ อายุ 25 ปี อาศัยที่ชุมชนคลองเตย ทราบผลว่าติดโควิด 19 เมื่อวันที่ 10 พฤษภาคม 2564 เข้ารับการดูแลที่ศูนย์เเรกรับ-ส่งต่อ นิมิบุตร และคลอดบุตรเมื่อคืนวันที่ 16 พฤษภาคม ที่ผ่านมาภายในศูนย์แรกรับฯเวลา 21.30 น. บุตรน้ำหนัก 2.5 กิโลกรัม สัญญาณชีพดี ขณะนี้ได้ย้ายไปอยู่ในความดูแลของทีมแพทย์ที่โรงพยาบาลราชวิถี
“วันนี้มีโอกาสได้ไปเยี่ยมคุณแม่และ“น้องนิมิบุตร”ที่โรงพยาบาลราชวิถีผ่านทางโทรศัพท์ คุณแม่สุขภาพจิตดี อนุญาตให้เรียกชื่อเล่นน้องตามที่พี่ ๆ ที่นิมิบุตรใช้เรียกน้อง หวังว่าจะหายป่วยและได้ออกจากโรงพยาบาลเร็ว ๆ นี้ ขอบคุณคุณแม่ที่เป็นตัวอย่างที่ดีของผู้ติดเชื้อแม้ท้องแก่ก็รับผิดชอบต่อสังคม ปฏิบัติตามระบบสาธารณสุข พร้อมทั้งขอบคุณบุคลากรทางการแพทย์ ที่ทำงานอย่างหนักและทุ่มเท”ดร.สาธิต กล่าว
ทั้งนี้ สำหรับศูนย์แรกรับ-ส่งต่อนิมิบุตร กระทรวงสาธารณสุขจัดตั้งขึ้น เพื่อช่วยให้ระบบการรักษาในกทม.ทำงานได้เต็มที่ โดยระดมบุคลากรทางการแพทย์จากภูมิภาคมาปฏิบัติงาน มีระบบเชื่อมโยงกับระบบส่งต่อของ กทม. และโรงพยาบาลต่างๆ ดำเนินการคัดกรองและแยกระดับอาการเขียว เหลือง แดง ก่อนส่งต่อไปรักษาตามความเหมาะสม เป็นPre-admission Center ให้บริการเหมือนโรงพยาบาล ถือเป็นการสนับสนุนและแบ่งเบาภาระของ กทม.ในการดูแลผู้ป่วยโควิด 19 ให้เข้าถึงการดูแลในมือแพทย์โดยเร็วที่สุด ลดการสะสมของผู้ป่วยที่อยู่ที่บ้านโดย ข้อมูล ณ วันที่ 16 พฤษภาคม 2564 มีผู้ป่วยเข้ามารับบริการ 89 ราย เป็นชาย 40 ราย หญิง 49 ราย ส่งต่อเพื่อรักษาไปในโรงพยาบาลสังกัดกรมการแพทย์ 8 ราย โรงพยาบาลสังกัดสำนักงานปลัดกระทรวงสาธารณสุข 55 รายโรงพยาบาลสังกัดกทม. 4 ราย โรงพยาบาลเอกชน (Hospitel) 19 ราย และที่ศูนย์นิมิบุตร 47 ราย
*******************************17 พฤษภาคม 2564
วันจันทร์ที่ 17 พฤษภาคม 2564
เปิดลงทะเบียนฉีดวัคซีน กลุ่มอายุ 18-59 ปี เริ่ม 31 พ.ค. นี้ วางระบบรองรับการลงทะเบียนฉีดวัคซีนโควิด-19 ของชาวต่างประเทศที่ทำงานในไทย
เปิดลงทะเบียนฉีดวัคซีน กลุ่มอายุ 18-59 ปี เริ่ม 31 พ.ค. นี้ วางระบบรองรับการลงทะเบียนฉีดวัคซีนโควิด-19 ของชาวต่างประเทศที่ทำงานในไทย
วันที่ 17 พ.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรีเผย ประชาชนทั่วไปที่มีอายุตั้งแต่ 18 -59 ปี เริ่มลงทะเบียนเพื่อรับบริการฉีดวัคซีนผ่านระบบ “หมอพร้อม” ทั้ง Line Official Account และแอปพลิเคชัน ตั้งแต่วันที่ 31 พฤษภาคม นี้เป็นต้นไป และยังสามารถจองฉีดวัคซีนโควิด-19 ผ่านโรงพยาบาลที่มีสิทธิรักษา /อสม./รพ. สต. และ ช่องทางอื่น ๆ รวมทั้ง Walk-in ตามประกาศของจังหวัดด้วย ขณะเดียวกันทางกระทรวงสาธารณสุขอยู่ระวางการวางระบบการลงทะเบียนเพื่อให้ชาวต่างชาติที่ทำงานในไทยสามารถเข้าถึงการรับบริการฉีดวัคซีนโควิด-19 ได้เช่นเดียวกัน
รองโฆษกประจำสำนักนายกรัฐมนตรียังให้ความมั่นใจว่า ผลศึกษาวัคซีนโควิด-19 ที่ฉีดในไทยพบว่า สามารถกระตุ้นภูมิคุ้มกันได้อย่างมีประสิทธิภาพ แต่หากได้รับผลข้างเคียงที่ไม่พึงประสงค์จากการฉีดวัคซีนและมีใบยืนยันอาการแพ้วัคซีนจากสถานที่ฉีดวัคซีนแล้ว สปสช. พร้อมเยียวยา ตามประกาศคณะกรรมการหลักประกันสุขภาพแห่งชาติ (ฉบับที่ 5) โดยจัดสรรวงเงิน 100 ล้านบาท สำหรับเงินช่วยเหลือเบื้องต้นสำหรับคนไทยทุกคนที่ได้รับความเสียหายจากการวัคซีนโควิด มีผลย้อนหลังตั้งแต่วันที่ 5 เมษายน ที่ผ่านมา ซึ่งขณะนี้มี 2 เขตที่เสนอข้อมูลการขอรับเงินช่วยเหลือ คือ สปสช. เขต 1 เชียงใหม่ และ สปสช. เขต 10 อุบลราชธานี เขตพื้นที่อื่นอยู่ระหว่างการรวบรวมข้อมูล ในส่วนของ สปสช. เขต 1 ซึ่งมีผู้ยื่นขอเยียวยา 218 ราย จากจำนวนที่ฉีดไปแล้วทั้งหมด 91,551 เข็ม คิดเป็น 0.24% โดยส่วนใหญ่มีอาการเล็กน้อย เช่น เป็นไข้นิด ๆ หน่อย ๆ ปวดเมื่อยตามตัว ส่วนกลุ่มที่มีอาการไข้สูงจนต้องนอนพักโรงพยาบาล คิดเป็น 0.05%
“ ปัจจุบันที่มีการรายงานยอดผู้ป่วยติดเชื้อจำนวนมาก เป็นประสิทธิภาพจากการตรวจเชิงรุกในหลายพื้นที่ เพื่อเร่งคัดกรอง แยกออกจากชุมชน นำผู้ป่วยเพื่อนำตัวเข้าสู่กระบวนการรักษา ซึ่งช่วยควบคุมและจำกัดการแพร่ระบาดได้เร็วยิ่งขึ้น โดยมีการฉีดวัคซีนโควิด19ในพื้นที่เสี่ยงในกรุงเทพมหานครแล้ว 125,228 โดส ทำให้มีการฉีดวัคซีนสะสมในพื้นที่ กทม. 450,285 โดส” นางสาวรัชดาฯ กล่าว
วันจันทร์ที่ 17 พฤษภาคม 2564
ก.แรงงาน ช่วยเหลือลูกจ้าง นายจ้าง ผ่านสหกรณ์ออมทรัพย์ สู้วิกฤตไปด้วยกัน
ก.แรงงาน มอบเงินกู้กองทุนเพื่อผู้ใช้แรงงาน 10 ล้านบาท แก่สหกรณ์ออมทรัพย์พนักงานซีเคียวริคอร์ จำกัด เพื่อนำไปให้บริการแก่ผู้ใช้แรงงานที่ได้รับผลกระทบจากการแพร่ระบาดของโรคติดเชื้อไวรัสโควิด-19
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า จากสถานการณ์การแพร่ระบาดของโรคติดเชื้อไวรัสโควิด-19 ได้เกิดการแพร่ระบาดในวงกว้างและมีอัตราการติดเชื้อเพิ่มมากขึ้น กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญและตระหนักถึงปัญหาที่เกิดขึ้นกับพี่น้องแรงงาน จึงได้ดำเนินการตามมาตรการช่วยเหลือแรงงานอย่างต่อเนื่อง และเพื่อเป็นการบรรเทาความเดือดร้อนของพี่น้องแรงงานและสถานประกอบกิจการ นายสุชาติ ชมกลิ่น รัฐมนตรีว่าการกระทรวงแรงงาน ได้สั่งการให้กรมสวัสดิการและคุ้มครองแรงงาน หาแนวทางในการดำเนินการส่งเสริมสภาพคล่องด้านการเงินให้แก่ลูกจ้าง นายจ้าง ผ่านสหกรณ์ออมทรัพย์ในสถานประกอบกิจการหรือรัฐวิสาหกิจ เพื่อเปิดโอกาสให้พี่น้องแรงงานที่เป็นสมาชิกสหกรณ์ออมทรัพย์ในสถานประกอบกิจการ สามารถเข้าถึงแหล่งเงินทุนดอกเบี้ยต่ำ เพื่อนำไปเสริมสภาพคล่องสำหรับการใช้จ่ายในชีวิตประจำวัน และแก้ไขปัญหาการกู้ยืมเงินนอกระบบ กรณีที่ไม่สามารถหาหลักทรัพย์ค้ำประกันการกู้ยืมเงินจากธนาคารพาณิชย์ทั่วไป เพื่อพัฒนาให้พี่น้องแรงงานมีรายได้และมาตรฐานความเป็นอยู่ที่ดีขึ้น
นายอภิญญา กล่าวเพิ่มเติมว่า กองทุนเพื่อผู้ใช้แรงงาน ให้บริการเงินกู้แก่ผู้ใช้แรงงานโดยผ่านสหกรณ์ออมทรัพย์ในสถานประกอบกิจการและรัฐวิสาหกิจ ซึ่งเมื่อวันที่ 17 พฤษภาคม 2564 กสร. ได้มอบเงินกู้กองทุนเพื่อผู้ใช้แรงงาน จำนวน 10 ล้านบาท ให้แก่สหกรณ์ออมทรัพย์พนักงานซีเคียวริคอร์ จำกัด ซึ่งเป็นสหกรณ์ออมทรัพย์ในสถานประกอบกิจการที่จัดตั้งขึ้นใน บริษัท รักษาความปลอดภัย การ์ดฟอร์ซ แคชโซลูชั่นส์ (ประเทศไทย) จำกัด โดยมีสมาชิกจำนวน 735 คน นำไปให้บริการแก่ลูกจ้างที่เป็นสมาชิกสหกรณ์เพื่อเสริมสภาพคล่องด้านการเงินและช่วยเหลือลูกจ้างที่ได้รับผลกระทบจากการแพร่ระบาดของโรคติดเชื้อไวรัสโควิด-19 โดยปัจจุบันกองทุนเพื่อผู้ใช้แรงงาน ได้จัดโครงการเงินกู้เพื่อบรรเทาผลกระทบจากสถานการณ์การแพร่ระบาดของโรคติดเชื้อไวรัสโควิด-19 มีวงเงินงบประมาณ 50 ล้านบาท เพื่อให้สหกรณ์ออมทรัพย์ในสถานประกอบกิจการหรือรัฐวิสาหกิจ สามารถยื่นคำขอกู้เงินเพื่อนำไปให้บริการเงินกู้แก่ผู้ใช้แรงงานที่เป็นสมาชิกสหกรณ์ออมทรัพย์ได้ไม่เกินแห่งละ 10 ล้านบาท ในอัตราดอกเบี้ยร้อยละ 1.00 ต่อปี โดยสหกรณ์ออมทรัพย์ที่สนใจสามารถยื่นคำขอกู้ได้ตั้งแต่วันนี้ จนถึง 31 กรกฎาคม 2564 สอบถามข้อมูลเพิ่มเติมได้ที่ กองสวัสดิการแรงงาน กรมสวัสดิการและคุ้มครองแรงงาน โทรศัพท์ 0 2246 0383 หรือ 0 2248 6684